Broj: 711-I-2382-M-446/22-02-17

Zagreb, 25. studenoga 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva, te Tončice Božić i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Ivane Cigić, ravnateljice Zdravstvene ustanove Ljekarne Drniš,** za davanjem mišljenja Povjerenstva, na 195. sjednici, održanoj 25. studenoga 2022., daje sljedeće:

**MIŠLJENJE**

1. **Obveznica Ivana Cigić, ravnateljica Zdravstvene ustanove Ljekarne Drniš, ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI/21-a.**
2. **Ukoliko bi obveznica, uz navedenu dužnost u zdravstvenoj ustanovi povremeno obavljala druge poslove farmaceuta suradnika u trajanju od 8 do 10 sati tjedno te bi isto bilo navedeno u njenom aneksu ugovora o radu, mogla bi temeljem obavljanja ovih poslova ostvarivati primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**
3. **Temeljem odredbe članka 17. stavka 2. ZSSI/21-a, obveznica ne bi mogla bez prethodnog odobrenja Povjerenstva uz profesionalno obnašanje dužnosti ravnateljice istodobno obavljati poslove farmaceuta suradnika u trajanju duljem od 8 do 10 sati tjedno tijekom razdoblja duljeg od godine dana.**

Obrazloženje

Zahtjev za davanjem mišljenja Povjerenstva podnijela je Ivana Cigić, ravnateljica Zdravstvene ustanove Ljekarne Drniš. U knjigama ulazne pošte Povjerenstva zahtjev je zaprimljen 15. studenoga 2022. pod poslovnim brojem 711-U-8877-M-446/22-01-3, povodom kojeg se vodi predmet broj M-446/22.

Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona, stoga je Ivana Cigić povodom obnašanja dužnosti ravnateljice Zdravstvene ustanove Ljekarne Drniš, kojoj je jedini osnivač Šibensko-kninska županija, obvezna postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznica navodi da je 17. veljače 2019. izabrana na dužnost ravnateljice Zdravstvene ustanove Ljekarne Drniš na razdoblje od četiri godine te da kao obveznica ZSSI/21-a ne može primati dodatne naknade u smislu članka 7. točke d) navedenog Zakona (regres, božićnica, dar za dijete, stimulacija za radne rezultate). Nadalje obveznica iznosi da veći dio radnog vremena obavlja poslove farmaceuta suradnika, s obzirom da navedena ustanova ima svega 8 zaposlenika, od čega su 4 magistri farmacije, nositelji ljekarničke djelatnosti, slijedom čega traži mišljenje Povjerenstva može li temeljem obavljanja ovih poslova ostvarivati dodatne naknade.

Člankom 2. stavkom 1. ZSSI/21-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka propisano je da sukob interesa postoji kada su privatni interesi obveznika u suprotnosti s javnim interesom, a posebice: kada privatni interes obveznika može utjecati na njegovu njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Sukladno članku 7. točki d) ZSSI/21-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI/21-a, plaća obveznika je svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 9. stavcima 1. i 2. ZSSI/21-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Odredbe navedenog Zakona obvezuju sve zakonske obveznike pa tako i u pogledu zabrane primitka dodatne naknade za poslove obnašanja javnih dužnosti, neovisno o tome koju dužnost iz članka 3. stavaka 1. ili 2. ZSSI/21-a obnašaju.

Stoga obveznica Ivana Cigić, ravnateljica Zdravstvene ustanove Ljekarne Drniš ne može uz plaću za obnašanje navedene javne dužnosti primati i regres, dar za dijete ili božićnicu i druge naknade koji ujedno ne bi predstavljali naknadu stvarnih troškova nastalih u obnašanju dužnosti, jer bi se radilo o primitku zabranjene dodatne naknade za poslove obnašanja navedene javne dužnosti iz članka 7. točke d) ZSSI/21-a.

U konkretnom slučaju iz zahtjeva za mišljenje proizlazi da obveznica u predmetnoj ustanovi istodobno obavlja poslove farmaceuta suradnika, pri čemu nije precizirala je li obavljanje ovih poslova uređeno ugovorom o radu.

Ukoliko bi obveznica uz dužnost ravnateljice povremeno, kao zaposlenica, u ustanovi Zdravstvena ustanova Ljekarne Drniš 8 do 10 sati tjedno obavljala druge poslove te bi isto bilo navedeno u aneksu njezina ugovora o radu, mogla bi temeljem obavljanja tih poslova primiti dodatne naknade ako bi na to imala pravo kao drugi zaposlenici ustanove, jer u tom slučaju one ne bi bile primljene povodom obnašanja javne dužnosti ravnateljice, slijedom čega se ne bi radilo o dodatnoj naknadi za poslove obnašanja javne dužnosti.

Nadalje, obveznica Ivana Cigić ne bi mogla odlučivati o osobnom obavljanju drugih poslova u Zdravstvenoj ustanovi Ljekarne Drniš 8, već bi o ovoj okolnosti trebala obavijestiti Upravno vijeće navedene ustanove, koje će razmotriti opravdanost da ih obveznica nastavi obavljati uz obnašanje dužnosti ravnateljice.

Ukazuje se obveznici da bi obavljanje poslova farmaceuta suradnika uz obavljanje dužnosti ravnateljice ustanove u trajanju većem od 8 do 10 sati tjedno tijekom razdoblja duljeg od godine dana, upućivalo da se radi o obavljanju drugih poslova u smislu redovitog i stalnog zanimanja, koje obveznica Ivana Cigić uz profesionalno obnašanje dužnosti ravnateljice ne bi mogla istodobno obavljati bez prethodnog odobrenja Povjerenstva u smislu članka 17. stavka 2. ZSSI/21-a.

Slijedom navedenog Povjerenstvo je dalo mišljenje kao što je navedeno u izreci ovoga akta.

**ZAMJENIK PREDSJEDNICE POVJERENSTVA**

**Davorin Ivanjek, dipl. iur.**

Dostaviti:

1. Obveznica Ivana Cigić, elektroničkom dostavom
2. Objava na internetskoj stranici Povjerenstva
3. Pismohrana